Fortino a învins la limită penultima clasată și rămâne lider!

La sfârșitul săptămânii trecute, pe șapte terenuri ale județului Brăila, au avut loc tot atâtea meciuri care au contat pentru etapa cu numărul 20 a ligii a patra brăilene la fotbal. A fost o rundă destul de săracă în goluri marcate, deoarece s-au înscris numai 19 goluri (10 gazdele și 9 oaspeții), dar a fost o etapă dominată de formațiile vizitatoare care au obținut patru victorii și un rezultat de egalitate, în timp ce gazdele au reușit numai două succese. Derby-ul acestei etape s-a jucat la Gropeni, acolo unde Dunărea din localitate a primit vizita echipei de pe locul secund, Victoria Traian. După un meci destul de echilibrat, dar foarte aprig disputat, victoria a revenit în cele din urmă formației oaspete, care s-a impus cu scorul de 2-1, dar după ce la pauză au condus gazdele cu 1-0!
În același mod s-a desfășurat și meciul de la Găiseanca, acolo unde Voința din localitate a condus la pauză cu 1-0 pe liderul ligii a IV-a brăilene, Fortino Ianca, dar în repriza secundă oaspeții au întors rezultatul în favoarea lor și au învins cu scorul de 2-1. Tot cu 2-1, și tot în deplasare, a câștigat și Avântul Mircea Vodă în disputa cu ocupanta ultimului loc, Victoria Dedulești, dar tot după ce gazdele au condus cu 1-0 la pauză! O altă victorie în deplasare, dar numai cu 1-0, a obținut-o și Voința Șuțești în meciul jucat pe terenul echipei Voința Vișani, în timp ce FC Tufești a făcut scorul etapei în partida de pe teren propriu cu Viitorul Galbenu. Ultimul succes al gazdelor, din această etapă, l-a obținut Sportul Chiscani în partida de pe teren propriu cu CS Făurei, iar singurul rezultat de egalitate l-am consemnat la Cazasu, între Victoria din localitate și Siretul Vădeni, dar gazdele au contestat folosirea unui jucător de Vișani, care nu avea drept de joc, iar rezultatul de 1-1 poate fi schimbat dacă se constată că gazdele au avut dreptate!
Dar până atunci vă prezentăm rezultatele și marcatorii acestei etape a 20-a din liga a IV-a brăileană la fotbal, așa cum ne-au fost ele oferite de Mihai Ianoș, secretarul general al AJF Brăila:

Voința Vișani – Voința Șuțești 0-1 (0-1)
Călin (23)
Dunărea Gropeni – Victoria Traian 1-2 (1-0)
Bănică (33)/ Gagu (66), Huțu (80)
Victoria Cazasu – Siretul Vădeni 1-1 (1-0)
Matei (19)/ Stan (89)
Victoria Dedulești – Avântul Mircea Vodă 1-2 (1-0)
Stanciu (40)/ Anghel (65), Bălan (73)
FC Tufești – Viitorul Galbenu 4-0 (2-0)
Banciu(7, 56), Cazan (35), Marin (89)
Sportul Chiscani – CS Făurei 2-1 (1-1)
Antonescu (9), Merloi (58)/ L. Buteseacă (10)
Voința Găiseanca – Fortino Ianca 1-2 (1-0)
Bădără (8)/ Irimia (55), Ciucașu (82)

Etapa viitoare, a 21-a, se va desfășura sâmbătă 28 aprilie, după următorul program:

Voința Găiseanca – Voința Vișani
Fortino Ianca – Sportul Chiscani
CS Făurei – FC Tufești
Viitorul Galbenu – Victoria Dedulești
Avântul Mircea Vodă – Victoria Cazasu
Siretul Vădeni – Dunărea Gropeni
Victoria Traian – Voința Șuțești

Articol de Valentin CONSTANTINESCU

Articolul Fortino a învins la limită penultima clasată și rămâne lider! apare prima dată în Liga 2.